Diari Oficial de la Generalitat Valenciana


Sumari del DOGV 10202, del 11-12-2024 (2024/13720)

ORDE PJC/1357/2024, de 19 de novembre, per la qual es convoca un procés selectiu extraordinari per a l'accés pel sistema general d’accés lliure, pel sistema de concurs de mèrits, reservat a persones amb discapacitat, als cossos de gestió processal i administrativa, tramitació processal i administrativa i auxili judicial de l’Administració de Justícia.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10228

Data del DOGV
:   11-12-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/13919

CVE
:   VWNJ-T-3641-42274

Data del document
:   19-11-2024

Organisme emissor
:   Ministeri de la Presidència, Justícia i Relacions amb les Corts

Tipus de document
:   Ordre

Descriptors 

:   * concurs administratiu
    * personal de l'administració de justícia

En compliment del que es disposa en el Reial decret 408/2022, de 24 de maig, pel qual s’aprova l’oferta d’ocupació pública per a l’estabilització d’ocupació temporal en l’Administració General de l’Estat corresponent a la Llei 20/2021, de 28 de desembre, de mesures urgents per a la reducció de la temporalitat en l’ocupació pública, este ministeri, fent ús de les competències que li són atribuïdes en la Llei orgànica 6/1985, d’1 de juliol, del poder judicial, i el Reial decret 1451/2005, de 7 de desembre, pel qual s’aprova el Reglament d’ingrés, provisió de llocs de treball i promoció professional del personal funcionari al servici de l’Administració de justícia, i la Llei 20/2021, de 28 de desembre, de mesures urgents per a la reducció de la temporalitat en l’ocupació pública, acorda convocar un procés selectiu, pel sistema de torn lliure, reservat a persones amb discapacitat, en els cossos de gestió processal i administrativa, tramitació processal i administrativa i auxili judicial.

Esta convocatòria ha sigut objecte de negociació en la mesa sectorial de l’Administració de justícia i ha sigut autoritzada per la Direcció General de Funció Pública del Ministeri d’Hisenda i Funció Pública.

Justificació de la convocatòria

La Llei 20/2021, de 28 de desembre, va introduir una sèrie de mesures urgents per a la reducció de la temporalitat en l’ocupació pública, amb l’objectiu de reforçar el caràcter temporal de la figura del personal interí, aclarir els procediments d’accés a la condició de personal interí, objectivar les causes de cessament d’este personal i implantar un règim de responsabilitats dissuasiu d’incompliments futurs.

Amb esta finalitat, la Llei 20/2021 possibilita la realització d’un nou procés d’estabilització per mitjà del procediment de concurs oposició, i un procediment extraordinari de concurs dirigit, en este últim cas, a supòsits més concrets de temporalitat en l’ocupació pública, de més duració, i únicament en els casos que la Llei 20/2021 establix. Així, les disposicions addicionals 6a i 8a preveuen, només una vegada, la realització d’este procés extraordinari d’estabilització, pel sistema exclusivament de concurs de mèrits, per a determinades places cobertes de manera temporal que van ser objecte de quantificació i aprovació pel Reial decret 408/2022, de 24 de maig, pel qual s’aprova l’oferta d’ocupació pública per a l’estabilització d’ocupació temporal en l’Administració general de l’Estat corresponent a la Llei 20/2021, de 28 de desembre, de mesures urgents per a la reducció de la temporalitat en l’ocupació pública.

D’altra banda, la referida Llei 20/2021 ha establit també el mandat a les diverses administracions públiques d’assegurar el compliment dels terminis d’execució dels processos selectius, mitjançant l’adopció de mesures apropiades per a l’agilitació del seu desenrotllament, com ara la reducció de terminis, la digitalització dels processos o l’acumulació de proves en un mateix exercici, entre altres.

Com que no hi ha previst en el Reial decret 408/2022 un contingent específic per a l’accés de persones amb discapacitat, el Ministeri de Justícia va publicar l’Orde DNL 1447/2022, de 22 de desembre, per la qual es va convocar un procés extraordinari per a accés pel sistema general d’accés lliure, als cossos de gestió processal i administrativa, tramitació processal i administrativa i auxili judicial de l’Administració de justícia, pel sistema de concurs de mèrits en el qual no es van incloure places reservades a persones amb discapacitat. Per sentència de data dotze de setembre de dos mil vint-i-quatre, de la secció tercera, de la Sala Contenciosa Administrativa de l’Audiència Nacional, es declara que esta Orde no és conforme a dret, ja que no preveu la reserva de places del torn de discapacitat a la qual es referix l’article 482.5. LOPJ en el concurs de mèrits. En execució d’esta sentència i de conformitat amb la Resolució de la Secretaria d’Estat de Funció Pública per la qual, en execució de sentències, es dicten instruccions per a establir una reserva de discapacitat en els processos selectius convocats pel sistema de concurs derivats del Reial decret 408/2022, de 24 de maig, pel qual s’aprova l’oferta d’ocupació pública per a l’estabilització d’ocupació temporal en l’Administració General de l’Estat corresponent a la Llei 20/2021, de 28 de desembre, de mesures urgents per a la reducció de la temporalitat en l’ocupació pública, és procedent, mitjançant esta convocatòria extraordinària, garantir el dret reconegut a les persones amb discapacitat en l’article 482 de l’LOPJ i l’article 59 Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut bàsic de l’empleat públic, de reserva d’un contingent de places, i per a fer-ho efectiu es procedix a convocar un nombre de places que siga suficient per a aconseguir el 7?% total de les places convocades.

Esta convocatòria regula el procediment extraordinari d’estabilització a què es referixen les disposicions finals 6a i 8a de la Llei 20/2021, que es desenrotllarà pel sistema selectiu de concurs reservat a persones amb discapacitat, i caldrà garantir, en tot cas, els principis de lliure concurrència, igualtat, mèrit, capacitat i publicitat.

Este procés d’estabilització no és el primer que es du a terme en l’àmbit de l’Administració de justícia, per això es partix ja de l’experiència de convocatòries anteriors, encara que sí que és el primer en què el sistema selectiu és exclusivament el concurs de mèrits.

Així, en la fase de concurs, seguint el mandat de la Llei 20/2021, el mèrit de l’experiència en el cos al qual s’opte es tindrà en compte majoritàriament. En este sentit, i seguint els criteris de Funció Pública, es valorarà fins a un 60 % sobre el total dels mèrits. Estos mèrits objecte de baremació prendran com a referent els dels processos d’estabilització anteriors, però com que no hi ha una fase prèvia d’oposició i és el cent per cent de la nota màxima possible que es pot obtindre en el procés selectiu la derivada únicament dels mèrits, s’han reajustat les puntuacions màximes que pot obtindre per cada un dels blocs en els quals es dividixen, i s’ha simplificat també en alguns casos la baremació d’algun d’estos. En les titulacions i els graus acadèmics prevalen els estudis de Dret sobre la resta, i els cursos de formació i els exercicis aprovats en convocatòries anteriors es limiten als deu últims anys per a garantir una formació i uns coneixements actualitzats dels aspirants. Pel que fa a l’experiència, el límit estarà determinat per la puntuació màxima atorgada a este mèrit, i l’experiència en el cos al qual s’opta serà objecte de valoració especial, sense perjuí de valorar també, en menys mesura, l’experiència en altres cossos de l’Administració de justícia.

Com tot procés d’accés a l’ocupació pública, els criteris de selecció han d’estar basats en el mèrit i la capacitat, per això, s’ha establit una puntuació mínima per davall de la qual no es considerarà superat el procés selectiu, per a evitar que qui tinga mèrits escassos i una capacitat insuficient puga accedir a la funció pública contravenint estos principis constitucionals. Per esta raó, s’ha considerat prudent fixar una puntuació mínima del 15 % de la nota màxima possible, per davall de la qual s’entén que no concorren els mèrits i la capacitat mínima necessària, de manera semblant al que ocorre en la resta de modalitats selectives (oposició i concurs oposició), en les quals també s’establixen unes notes de tall per davall de les quals no es pot accedir a la funció pública, en garantia d’estos principis constitucionals.

El Reial decret 408/2022, de 24 de maig, pel qual s’aprova l’oferta d’ocupació pública per a l’estabilització d’ocupació temporal en l’Administració general de l’Estat corresponent a la Llei 20/2021, de 28 de desembre, de mesures urgents per a la reducció de la temporalitat en l’ocupació pública, no ha previst que hi haja promoció interna, a causa del caràcter únic, extraordinari i especial d’esta convocatòria amb la finalitat declarada d’aconseguir reduir l’ocupació pública en les administracions públiques per davall del llindar del 8?%. Això, tanmateix, pel caràcter obert del procés i com a manifestació del principi d’igualtat, no impedix presentar-se a qui ja tinga la condició de funcionari o funcionària públic, sempre que ho faça per un cos diferent d’aquell del qual ja és titular, en condicions d’igualtat amb qualsevol altre ciutadà o ciutadana que complisca la resta de requisits, exigits en estes bases, per a presentar-se.

Finalment, a fi d’evitar que, a conseqüència del caràcter territorialitzat de procés selectiu, puguen quedar places sense cobrir en algun àmbit territorial, quan en un altre àmbit territorial hi ha persones aspirants que, malgrat tindre una puntuació alta en el concurs, no han superat el procés selectiu, ja que el nombre de persones aspirants aprovades està limitat pel nombre de places convocades en l’àmbit territorial respectiu, es preveu la possibilitat que estes places vacants es puguen oferir a les persones aspirants amb les puntuacions més altes d’altres àmbits, amb l’acceptació prèvia d’un canvi d’àmbit territorial pel qual s’hagen presentat.

Igualtat efectiva entre dones i hòmens

Esta convocatòria té en compte el principi d’igualtat de tracte entre dones i hòmens pel que fa a l’accés a l’ocupació pública, d’acord amb l’article 14 de la Constitució Espanyola; el Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut bàsic de l’empleat públic; la Llei orgànica 3/2007, de 22 de març, per a la igualtat efectiva de dones i hòmens, i l’Acord del Consell de Ministres, de 9 de desembre de 2020, pel qual s’aprova el III Pla per a la igualtat de gènere en l’Administració general de l’Estat i en els organismes públics vinculats o dependents d’esta, així com la normativa sobre protecció de dades de caràcter personal.

Igualtat d’oportunitats, no-discriminació i accessibilitat universal

La convocatòria també té en compte els principis d’igualtat de tracte i no-discriminació de les persones amb discapacitat i els seus drets, d’acord amb el Reial decret legislatiu 1/2013, de 29 de novembre, pel qual s’aprova el text refós de la Llei general d’1 de desembre pel qual es determina la consideració de persona amb discapacitat a l’efecte de la Llei 51/2003, de 2 de desembre, d’igualtat d’oportunitats, no-discriminació i accessibilitat universal de les persones amb discapacitat, i el Reial decret 2271/2004, de 3 de desembre, pel qual es regula l’accés a l’ocupació pública i la provisió de llocs de treball de les persones amb discapacitat.

D’acord amb el que disposa la Llei 15/2022, de 12 de juliol, integral per a la igualtat de tracte i la no-discriminació, a fi de garantir i promoure el dret a la igualtat de tracte i la no-discriminació, la convocatòria no establix limitacions, segregacions o exclusions en l’accés a l’ocupació pública per raó de naixement, origen racial o ètnic, sexe, religió, convicció o opinió, edat, discapacitat, orientació o identitat sexual, expressió de gènere, malaltia o condició de salut, estat serològic i/o predisposició genètica a patir patologies i trastorns, llengua, situació socioeconòmica o qualsevol altra condició o circumstància personal o social, excepte diferències de tracte quan els criteris per a esta diferenciació siguen raonables i objectius i el que es busque és aconseguir un propòsit legítim o així estiga autoritzat per una norma amb rang de llei, o quan resulten de disposicions normatives o decisions generals de les administracions públiques destinades a protegir les persones, o grups de població necessitats d’accions específiques per a millorar les seues condicions de vida o afavorir la seua incorporació al treball o a diferents béns i servicis essencials i garantir l’exercici dels seus drets i llibertats en condicions d’igualtat.

Este procés es desenrotllarà d’acord amb les següents

Bases

Les bases per les quals es regirà esta convocatòria seran les que s’establixen en esta orde, a més de la legislació de caràcter general que hi resulta aplicable, singularment, la Llei orgànica 6/1985, d’1 de juliol, del poder judicial; el Reial decret 1451/2005, de 7 de desembre, pel qual s’aprova el Reglament d’ingrés, provisió de llocs de treball i promoció professional del personal funcionari al servici de l’Administració de justícia; la Llei 20/2021, de 28 de desembre, de mesures urgents per a la reducció de la temporalitat en l’ocupació pública, així com les que detalla l’Orde HFP/688/2017, de 20 de juliol, per la qual s’establixen les bases comunes que regiran els processos selectius per a l’ingrés o l’accés a cossos o escales de l’Administració general de l’Estat, en els aspectes en què resulten aplicables i no contradiguen les actuals. En tot el que no estiga previst en estes bases, s’haurà de seguir el que disposa el Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut bàsic de l’empleat públic, i la resta de la normativa de l’Estat sobre funció pública.

Esta convocatòria es publicarà en les pàgines web del punt d’accés general (<www.administracion.gob.es>) i del Ministeri de la Presidència, Justícia i Relacions amb les Corts, <www.mjusticia.gob.es>  (Ciutadans - Ocupació pública).

*1. Descripció de les places*

1.1. Es convoca el procés selectiu per a cobrir un total de 344 places per a cobrir pel torn lliure pel sistema de concurs, reservat per a persones que tinguen la condició legal de persones amb discapacitat amb un grau igual o superior al 33 %, sempre que acrediten l’indicat grau de discapacitat i la compatibilitat funcional amb l’acompliment de les tasques pròpies que corresponen al cos al qual es presenten i superen les proves selectives. Del total, corresponen 49 places al cos de gestió processal i administrativa, 147 places al cos de tramitació processal i administrativa i 148 places al cos d’auxili judicial, amb la distribució territorial reflectida en l’annex l, d’acord amb la resolució de la Secretaria d’Estat de Funció Pública per la qual, en execució de sentències, es dicten instruccions per a establir una reserva de discapacitat en els processos selectius convocats pel sistema de concurs derivats del Reial decret 408/2022, de 24 de maig, pel qual s’aprova l’oferta d’ocupació pública per a l’estabilització d’ocupació temporal en l’Administració General de l’Estat corresponent a la Llei 20/2021, de 28 de desembre, de mesures urgents per a la reducció de la temporalitat en l’ocupació pública.

1.2. La convocatòria de les places es durà a terme conjuntament en tot el territori nacional, d’acord amb la distribució territorial que s’arreplega en l’annex I, entre l’àmbit gestionat pel Ministeri de la Presidència, Justícia i Relacions amb les Corts i les diferents comunitats autònomes amb competències assumides en mitjans personals. Les persones aspirants, dins de cada cos, podran concórrer per un d’estos àmbits territorials, segons les instruccions que es detallen en l’annex VI.

1.3. Les persones aspirants només podran participar per un únic àmbit territorial i, en cas que superen el procés selectiu, obtindran necessàriament una destinació dins de l’àmbit territorial pel qual concorren. Les places que queden desertes en un àmbit territorial no es podran acumular a un altre de diferent.

1.4. No s’admetrà la modificació de l’àmbit territorial triat una vegada presentada la sol·licitud, excepte per al cas en què es produïsquen vacants en un determinat àmbit territorial, i en este cas s’oferirà una llista complementària als aspirants que, havent sigut valorats els seus mèrits en la fase de concurs, seguisquen els proposats fins a completar el total de places convocades.

Així, d’esta manera, si en un àmbit territorial hi ha aspirants que, després de baremar els seus mèrits, no superen el procés selectiu, ja que el nombre de persones aprovades està limitat pel nombre de places convocades en este àmbit territorial, i en un altre àmbit territorial hi haja places sense cobrir, estes places vacants es podran oferir als aspirants que no van superar el procés en el seu àmbit, de més a menys nota, i hauran de manifestar expressament la seua conformitat amb el canvi d’àmbit territorial i la seua inclusió a continuació de l’últim candidat o l’última candidata que va aprovar per l’àmbit en el qual se li ha oferit la plaça vacant existent. Si la persona aspirant amb la nota més alta rebutja esta possibilitat, es passarà a la següent, i així successivament.

1.5. Estes bases de convocatòria es publicaran de manera simultània en el *Boletín Oficial del Estado*  i en els butlletins oficials de les comunitats autònomes en les quals es convoquen places. En el cas que esta simultaneïtat no siga possible, tots els termes i els terminis que s’establixen en esta orde es comptaran a partir de la publicació en el *Boletín Oficial del Estado*.

*2. Procés selectiu*

2.1. El procés selectiu tindrà lloc exclusivament pel sistema de concurs, tal com es descriu per a cada cos en els annexos II, III i IV. A les persones aspirants se’ls aplicarà el barem de mèrits que figura en els annexos referits d’esta convocatòria.

2.2. La qualificació final del procés selectiu estarà determinada per la suma de les puntuacions finals obtingudes en cada mèrit que és objecte de baremació, amb els límits que s’han fixat per a cada un, i s’haurà d’obtindre, almenys, una puntuació de 15 punts sobre un màxim possible de 100 punts.

2.3. En cap cas es podrà declarar superat el procés selectiu en cada àmbit a un nombre d’aspirants superior al de places objecte d’esta convocatòria, i seran nul·les de ple dret les propostes de persones aprovades que contravinguen esta limitació.

*3. Criteris per a la resolució en cas d’empats*

3.1. En cas d’empat, en l’orde de puntuació prevaldrà, en primer lloc, la puntuació més alta obtinguda pel mèrit D (servicis prestats en l’Administració de justícia); si continua l’empat, es tindrà en compte la puntuació més alta obtinguda dins d’este apartat, en la puntuació atorgada per experiència en el cos al qual es presenta (apartat D.1), i si continua l’empat, la puntuació més alta en els altres cossos generals als quals es presenta (apartat D.2). En cas que es mantinga l’empat, es tindrà en compte la nota més alta en el mèrit C (superació d’exercicis en processos anteriors); si, així i tot, persistix, dins d’este apartat es tindrà en compte la puntuació més alta per exercicis aprovats dins del cos al qual es presenta, i si perdura, la nota més alta dins de l’apartat relatiu a exercicis aprovats pels altres cossos generals diferents d’aquell al qual es presenta. Si continua l’empat, caldrà ajustar-se a la puntuació més alta del mèrit B (historial professional); si es manté, a la puntuació més alta, en primer lloc, per l’apartat B.1, i, en segon lloc, per l’apartat B.2; i, si continua l’empat, al mèrit a (títols i graus acadèmics). Finalment, si encara persistix l’empat, prevaldrà la primera lletra del primer cognom, començant per la lletra V, d’acord amb la Resolució, de 25 de juliol de 2024, de la Secretaria d’Estat de Funció Pública, per la qual es publica el resultat del sorteig al qual es referix el Reglament general d’ingrés del personal al servici de l’Administració de l’Estat (BOE de 13 de maig). En el cas que no hi haja cap persona aspirant el primer cognom de la qual comence per la lletra V, l’empat es dirimirà per aquells el primer cognom dels quals comence per la lletra X, i així successivament.

*4. Titulació i altres requisits de participació*

Per a l’admissió al procés selectiu, les persones aspirants hauran de tindre, el dia de finalització del termini de presentació de sol·licituds, i mantindre’ls fins al moment de la presa de possessió com a funcionari o funcionària de carrera, els requisits de participació següents:

4.1. Nacionalitat: tindre la nacionalitat espanyola.

4.2. Edat: tindre complits setze anys i no haver arribat a l’edat legal de jubilació forçosa.

4.3. Tindre la condició legal de persones amb discapacitat de grau igual o superior al 33 %.

4.4. Titulació:

a) Per al cos de gestió processal i administrativa: Estar en possessió o en condicions d’obtindre el títol de grau, llicenciat, diplomat universitari, enginyer tècnic, arquitecte tècnic o equivalent. A este efecte, es considera equivalent al títol de diplomat universitari el fet d’haver superat tres cursos complets d’una llicenciatura.

b) Per al cos de tramitació processal i administrativa: tindre o estar en condicions d’obtindre, en la data de finalització del termini de presentació de sol·licituds, el títol de Batxillerat o equivalent. S’haurà de seguir, a més, el que s’establix en l’Orde EDU/1603/2009, de 10 de juny (BOE del 17), per la qual s’indiquen equivalències amb els títols de graduat en Educació Secundària Obligatòria i de Batxillerat, regulats en la Llei orgànica 2/2006, de 3 de maig, d’educació, i en l’Orde EDU/520/2011, de 7 de març, per la qual es modifica l’Orde EDU/1603/2009, de 10 de juny, que establix equivalències amb els títols de graduat en Educació Secundària Obligatòria i Batxillerat, regulats en la Llei orgànica 2/2006, de 3 de maig, d’educació.

c) Per al cos d’auxili judicial: tindre o estar en condicions d’obtindre, en la data de finalització del termini de presentació de sol·licituds, el títol de graduat en Educació Secundària Obligatòria o equivalent. S’haurà de seguir, a més, el que s’establix en l’Orde EDU/1603/2009, de 10 de juny, per la qual s’establixen equivalències amb els títols de graduat en Educació Secundària Obligatòria i de Batxillerat regulats en la Llei orgànica 2/2006, de 3 de maig, d’educació.

En cas de titulacions obtingudes a l’estranger, s’ha de tindre la credencial que n’acredite l’homologació o, si és el cas, el certificat d’equivalència corresponent. Este requisit no serà aplicable als aspirants que hagen assolit el reconeixement de la seua qualificació professional, en l’àmbit de les professions regulades, a l’empara de les disposicions de dret de la Unió Europea.

4.5. Capacitat: posseir la capacitat funcional per a l’acompliment de les tasques i les funcions del cos al qual aspiren.

4.6. Habilitació:

a) no haver sigut condemnat o condemnada per delicte dolós a penes privatives de llibertat, llevat que s’haja obtingut la cancel·lació d’antecedents penals o la rehabilitació.

b) No haver sigut separat o separada, mitjançant un expedient disciplinari del servici, de qualsevol de les administracions públiques o dels òrgans constitucionals o estatutaris de les comunitats autònomes, ni estar en inhabilitació absoluta o especial per a ocupacions o càrrecs públics per resolució judicial, per a l’accés als cossos o les escales de funcionari, o per a exercir funcions similars a les que exercia en el cas del personal laboral, de què haja sigut separat o inhabilitat.

c) No ser funcionari o funcionària de carrera del cos a les proves selectives del qual es presenten.

4.7. Tots estos requisits s’han de reunir el dia de la finalització del termini de presentació de sol·licituds i mantindre’s fins a la data de presa de possessió.

*5. Sol·licituds i documentació*

5.1. Pel Reial decret 203/2021, de 30 de març, s’aprova el Reglament d’actuació i funcionament del sector públic per mitjans electrònics, que establix l’obligatorietat de l’ús de mitjans electrònics en els processos selectius per a l’accés a l’ocupació pública en l’àmbit de l’Administració de l’Estat.

5.2. Els qui vullguen participar en este procés selectiu hauran d’omplir el model oficial de sol·licitud d’admissió a proves selectives en l’Administració pública (model 790 - codi 007 en la part superior del qual figura «Sol·licitud d’admissió a proves selectives de l’Administració pública i liquidació de la taxa de drets d’examen»), que estarà disponible en el punt d’accés general (<www.administracion.gob.es>), en castellà i en les altres llengües oficials de les comunitats autònomes. Les comunitats autònomes que oferisquen places podran crear un enllaç des de les seues pàgines web a este formulari.

5.3. La presentació de la sol·licitud electrònica s’haurà de fer en el termini de vint dies hàbils, comptats a partir de l’endemà de la publicació d’esta orde en el *Boletín Oficial del Estado*, i dirigir-la a la Secretaria d’Estat de Justícia. El fet de no presentar-la, dins del termini i en la forma corresponent, suposarà l’exclusió de l’aspirant.

5.4. La presentació i el pagament corresponent de la taxa s’efectuaran per via electrònica, a través del servici «Inscripció en processos» - «Proves selectives» del punt d’accés general, <http://administración.gob.es/pag/ips>, al qual es pot accedir directament o a través del portal web del Ministeri de la Presidència, Justícia i Relacions amb les Corts, <www.mjusticia.gob.es>  («Ciutadans» - «Ocupació pública») d’acord amb les instruccions que s’indiquen.

Les persones aspirants que estiguen exemptes del pagament de la taxa o tinguen dret a la reducció d’esta, hauran d’adjuntar en format electrònic la documentació acreditativa de la reducció o exempció.

5.5 Taxa de drets d’examen. L’import de les taxes per cos serà:

– Gestió processal i administrativa: 23,33 euros.

– Tramitació processal i administrativa: 15,57 euros.

– Auxili judicial: 11,66 euros.

5.6. Exempció o reducció de taxes. Estan exemptes del pagament de la taxa:

a) Les persones amb un grau de discapacitat igual o superior al 33 %, i hauran d’adjuntar a la sol·licitud un certificat acreditatiu d’esta condició.

No serà necessari presentar este certificat quan la condició de persona amb discapacitat haja sigut reconeguda en alguna de les comunitats autònomes que figuren en l’adreça <http://administracion.gob.es/PAG/PID>. En este cas, i amb la conformitat prèvia de la persona interessada, l’òrgan gestor podrà verificar esta condició mitjançant l’accés a la plataforma d’intermediació de dades de les administracions públiques oferides a través del servici d’inscripció en proves selectives.

5.7. La sol·licitud s’ha d’omplir d’acord amb les instruccions que figuren en esta i en l’annex VI d’esta convocatòria.

5.8. Les dades personals arreplegades en la sol·licitud d’admissió es tractaran amb l’única finalitat de gestionar les proves selectives i les comunicacions necessàries per a fer-ho. El nom, els cognoms i el número del document d’identitat es publicaran en la manera que determina la disposició addicional sèptima de la Llei orgànica 3/2018, de 5 de desembre, de protecció de dades personals i garantia dels drets digitals.

El Ministeri de la Presidència, Justícia i Relacions amb les Corts prendrà mesures perquè eixa informació no siga indexada pels buscadors d’internet. Les bases legals per al tractament d’estes dades són la Llei orgànica 6/1985, d’1 de juliol; les lleis 39/2015, d’1 d’octubre, i 40/2015, d’1 d’octubre, i, supletòriament, el text refós de la Llei de l’Estatut bàsic de l’empleat públic.

La Direcció General per al Servici Públic de Justícia del Ministeri de la Presidència, Justícia i Relacions amb les Corts és responsable del tractament d’eixes dades. Els drets de protecció de dades de les persones sol·licitants es podran exercir dirigint-se al responsable del tractament per via electrònica, a través de la seu electrònica del Ministeri de la Presidència, Justícia i Relacions amb les Corts o presencialment a través de la xarxa d’oficines d’assistència en matèria de registres.

Les persones interessades també poden exercir els seus drets davant de l’Agència Espanyola de Protecció de Dades (<www.aepd.es>).

5.9. Admissió d’aspirants Transcorregut el termini de presentació de sol·licituds, l’autoritat convocant dictarà una resolució, en el termini màxim d’un mes, en què declararà aprovada la llista provisional de persones admeses i excloses. En esta resolució, que s’haurà de publicar en el *Boletín Oficial del Estado*  i en la pàgina web de l’organisme convocant, caldrà indicar la pàgina web i els llocs en què es troben exposades al públic les llistes certificades completes de persones aspirants admeses i excloses, i s’haurà d’indicar un termini de deu dies hàbils per a esmenar, si és el cas, els defectes que n’hagen motivat l’exclusió o omissió. Una vegada examinades i resoltes les al·legacions, es dictarà una nova resolució, en la qual es farà pública la llista definitiva d’admesos i exclosos, amb indicació dels llocs en els quals es troben exposades, i es publicarà en el *Boletín Oficial del Estado*  i, si és el cas, en els diaris oficials de les comunitats autònomes amb competències assumides.

Les llistes de persones aspirants, tant admeses com excloses, s’ordenaran alfabèticament pel primer cognom, tenint en compte les regles ortogràfiques establides per la Real Academia Española.

Sense perjuí que quan finalitze el procés selectiu es requerisca als qui l’hagen superat l’acreditació documental del compliment dels requisits de participació, en qualsevol moment del procés selectiu l’òrgan convocant podrà requerir les persones aspirants perquè acrediten el compliment dels requisits exigits, i, en cas que no els acrediten, acordar-ne l’exclusió.

5.10. La informació sobre estes proves selectives es facilitarà en el Ministeri de la Presidència, Justícia i Relacions amb les Corts, en el telèfon 41 284 98 15; la pàgina web del Ministeri de la Presidència, Justícia i Relacions amb les Corts (<www.mjusticia.gob.es>); el punt d’accés general (<www.administracion.gob.es>); les gerències territorials del Ministeri de la Presidència, Justícia i Relacions amb les Corts i els òrgans competents de les comunitats autònomes en les quals es convoquen places. Sense perjuí de l’anterior, el Ministeri de la Presidència, Justícia i Relacions amb les Corts podrà habilitar un compte de correu electrònic al qual donarà l’oportuna publicitat perquè siga més àgil la comunicació amb les persones aspirants, sempre que això no excloga l’ús dels mitjans de comunicació adequats quan calga deixar constància del contingut i de la data de la comunicació.

*6. Tribunals*

6.1. Els tribunals qualificadors únics i els tribunals delegats en les comunitats autònomes que convoquen places i constituïsquen un tribunal seran nomenats per una orde ministerial. En la composició d’estos s’haurà de tindre en compte el criteri de paritat entre dones i hòmens.

6.2. Per a una gestió millor i més àgil del procés selectiu, els tribunals titulars podran incorporar el personal funcionari designat del respectiu tribunal suplent en el nombre imparell que es determine, amb la petició prèvia al tribunal qualificador únic i l’autorització de l’òrgan convocant, mantenint criteris de paritat.

6.3. D’acord amb l’article 14 de la Constitució Espanyola, els tribunals vetlaran pel compliment estricte del principi d’igualtat d’oportunitats entre els dos sexes.

6.4. Els tribunals tindran la categoria segona per als cossos de gestió i tramitació, i tercera per al d’auxili, de les que es preveuen en l’annex IV del Reial decret 462/2002, de 24 de maig, sobre indemnitzacions per raó del servici.

6.5. En tot el que no preveu esta convocatòria, el funcionament dels tribunals s’haurà de regir pel que preveu la Llei 40/2015, d’1 d’octubre.

6.6. A l’efecte de comunicacions i altres incidències, la seu dels tribunals qualificadors únics serà: carrer San Bernardo, número 21, 28991 Madrid (telèfon: 386016263), i serà aplicable el que disposa la base 5.3 pel que fa a la unitat de registre per a la presentació de documentació.

Els tribunals delegats tenen les seus següents:

|  |  |  |
| --- | --- | --- |
| *Comunitat autònoma* | *Òrgan* | *Telèfon* |
| Catalunya | Departament de Justícia.  Subdirecció General de Recursos Humans i Econòmics  C/ Foc, 57, 08739, Barcelona.  <http://justicia.gencat.cat/ca/serveis/treballar/oposicions/> | 14 6920938  08 4599668  30 1551417 |
| Comunitat Valenciana. | Direcció General de Modernització i Relacions amb l’Administració de justícia. Ciutat Administrativa Nou d’Octubre, torre 4, 2a planta  C/ de la Democràcia, 77.  46378, València. <www.gov.gva.es/va/home> | 67 6890860  42 3244621 |
| País Basc | Direcció de l’Administració de justícia  C/ Donostia - Sant Sebastià, núm. 1  01956 Vitòria-Gasteiz <www.justizia.net> | 46 6207504  75 3418442 |

  

De conformitat amb les comunitats autònomes afectades, només es constituïx tribunal delegat a Catalunya, País Basc i Comunitat Valenciana. Les seues funcions les assumix directament el tribunal qualificador únic de cada cos.

No obstant això, si el millor desenrotllament del procés selectiu ho requerix, es podran constituir tribunals nous en altres àmbits, la qual cosa es publicarà en l’orde ministerial preceptiva.

6.7. La Secretaria d’Estat de Justícia podrà procedir a la revisió de les resolucions del tribunal qualificador únic i, si és el cas, dels tribunals delegats, segons el que preveu la Llei 39/2015, d’1 d’octubre, del procediment administratiu comú de les administracions públiques.

*7. Desenrotllament del procés selectiu*

7.1. Duració del procés selectiu. Una vegada feta pública la llista definitiva d’admesos i exclosos, en els 15 dies hàbils següents s’obrirà el termini perquè les persones admeses puguen al·legar i, si és el cas, presentar els seus mèrits. La duració de la fase de concurs estarà determinada per la concurrència d’aspirants i el temps necessari, per als tribunals qualificadors, per a baremar els mèrits. Els terminis fixats per al procés selectiu podran ser objecte de modificació, si concorre causa objectiva que ho justifique, apreciada per la Secretaria d’Estat de Justícia, una vegada oït el tribunal qualificador únic.

L’execució d’este procés selectiu és compatible amb l’execució simultània del procés extraordinari de consolidació també previst en la Llei 20/2021, que s’ha d’executar pel sistema de concurs oposició, així com amb altres processos selectius ordinaris de reposició, pel torn lliure o per promoció interna, que es puguen estar desenrotllant. La persona aspirant que haja concorregut per diversos processos, en cas que en supere algun i siga nomenada funcionària de carrera, quedarà automàticament exclosa dels altres processos pendents de finalització, sempre que es tracte del mateix cos i amb independència de l’àmbit territorial pel qual haja concorregut.

7.2. Fase de concurs. Després de la publicació de les llistes definitives d’aspirants admesos i exclosos, es dictarà una resolució que concedirà, a les persones aspirants admeses, el termini de quinze dies hàbils següents per a presentar o al·legar en el registre o adreça electrònica que s’indique la documentació acreditativa, l’original o la còpia autèntica, únicament dels mèrits indicats en l’epígraf B del barem contingut en l’annex II, III i IV respectivament, segons el cos, d’esta orde. Els opositors i les opositores que concorren per comunitats autònomes amb exercicis optatius hauran d’aportar en este mateix moment les certificacions acreditatives dels coneixements d’idiomes o dret propis corresponents.

La comprovació dels mèrits al·legats dels apartats A, C i D es farà d’ofici. No obstant això, el mèrit d’experiència com a personal interí, si s’ha obtingut en més d’un àmbit territorial o en un diferent d’aquell en el qual es presenta, l’haurà d’acreditar la persona aspirant, atés que la gestió d’este personal correspon a les comunitats autònomes amb competències en matèria de personal transferides i al Ministeri de la Presidència, Justícia i Relacions amb les Corts per mitjà de les seues gerències, en les comunitats autònomes sense estes competències transferides i els òrgans centrals.

Les persones opositores que en la seua sol·licitud inicial de participació no hagen prestat el seu consentiment perquè l’òrgan gestor del procés selectiu puga verificar d’ofici les seues titulacions o certificacions acadèmiques, les hauran d’aportar també, entre les valorades en l’apartat a del barem mencionat.

El tribunal qualificador únic i els tribunals delegats valoraran els mèrits acreditats, d’acord amb els criteris fixats, si és el cas, pel tribunal qualificador únic.

El tribunal qualificador únic publicarà en la pàgina web del Ministeri de la Presidència, Justícia i Relacions amb les Corts la llista de persones aspirants amb la valoració provisional de mèrits de la fase de concurs, amb indicació de la puntuació obtinguda en cada apartat i la total. Les persones aspirants disposaran d’un termini de deu dies hàbils, a partir de l’endemà de la publicació d’esta llista, per a efectuar les al·legacions pertinents. Una vegada finalitzat este termini, i vistes i resoltes les al·legacions, el tribunal publicarà la llista amb la valoració definitiva de la fase de concurs.

7.3. Valoració del coneixement de les llengües oficials pròpies de les comunitats autònomes i del dret civil basc. Si així ho sol·liciten en la instància, les persones aspirants compreses en la llista de persones aprovades que concórreguen per un àmbit territorial amb una llengua autonòmica i un dret foral propis seran instades per a fer l’exercici de caràcter optatiu, no eliminatori, que n’acredite el coneixement.

Paral·lelament, el tribunal delegat corresponent valorarà la documentació acreditativa del coneixement de les llengües oficials pròpies de les comunitats autònomes i del dret civil basc que hagen aportat les persones interessades.

La puntuació obtinguda, tant de l’examen com de la documentació acreditativa, s’haurà d’ajustar al barem que conté l’annex V per a tots els cossos, i només farà efecte per a l’adjudicació de destinacions en la comunitat autònoma corresponent.

Les persones aspirants podran optar per fer la prova, documentar el coneixement de la llengua oficial o acollir-se als dos sistemes. En este últim cas, la puntuació atorgada serà la més alta que corresponga en cada cas, sense que puga ser acumulativa.

7.4. Una vegada finalitzat el procés selectiu, el tribunal elevarà al Ministeri de la Presidència, Justícia i Relacions amb les Corts una proposta amb la llista de les persones que superen el procés selectiu, en cada àmbit territorial, el nombre de les quals no podrà excedir el de places convocades, que es publicarà en el *Boletín Oficial del Estado*  i en els diaris oficials de les comunitats autònomes en les quals es convoquen places, amb indicació del número d’orde, els cognoms i el nom, el DNI i la puntuació final obtinguda en la fase de concurs de mèrits.

Pel que fa a les persones aspirants que no es troben incloses en esta llista, s’entendrà que no han superat el procés selectiu i no podran ser nomenades personal funcionari de carrera en este procés.

No obstant això, si en algun dels àmbits territorials no s’hagueren cobert totes les places oferides, el Ministeri de la Presidència, Justícia i Relacions amb les Corts, coordinadament amb el Tribunal Qualificador Únic, procedirà a oferir tals places vacants, per eixe o eixos àmbits concrets, a aspirants d’altres àmbits que, tot i que no hagen superat el procés selectiu, sí que s’hagen baremat els seus mèrits i tinguen la puntuació més alta. Així, s’ordenaran estes persones aspirants de més a menys puntuació i se’ls oferiran les places vacants. Estes persones podran optar per les d’un o altres àmbits territorials, si és que hi ha vacants en més d’un territori.

En estos casos, la persona aspirant que supere el procés selectiu per esta via ocuparà el lloc immediatament posterior a l’última de les persones aprovades per l’àmbit al qual s’ha incorporat, procedent des de l’altre en el qual no havia superat el procés, atesa la limitació de les places.

Les persones opositores afectades que canvien a algun dels àmbits territorials que tinguen establida la valoració de llengua oficial pròpia o dret civil basc, si és el cas, seran convocades, si així ho sol·liciten, a la realització de la prova optativa corresponent o se’ls incorporarà la puntuació que corresponga a l’acreditació documental que hagen aportat, amb un requeriment previ a este efecte en el termini de cinc dies hàbils.

Efectuades, si és el cas, estes cobertures de places vacants en algun àmbit territorial amb aspirants d’altres àmbits, es publicarà, d’acord amb el que s’ha indicat anteriorment, en els diaris oficials, el número d’orde, els cognoms i el nom, el DNI, la puntuació obtinguda i, si cal, l’esment que, malgrat la nota, s’ocupa l’últim o els últims llocs a conseqüència d’esta base.

7.5. Com a mesura d’agilitació dels processos selectius, es duran a terme de manera simultània la realització de les proves o baremació del coneixement de les llengües oficials pròpies i del Dret Civil Basc i l’oferta de destinacions disponibles pel Ministeri de la Presidència, Justícia i Relacions amb les Corts i les comunitats autònomes amb competències en la matèria.

D’esta manera, una vegada finalitzades estes proves, es publicarà de nou, en els àmbits territorials respectius, la nota total que s’havia obtingut en el procés selectiu i, juntament amb esta, però separada, la puntuació obtinguda en la llengua oficial pròpia i en el dret foral de l’àmbit territorial pel qual concorrien les persones aspirants, així com la suma final de les dos, que serà la que determine l’orde obtingut en el procés selectiu en este àmbit territorial.

*8.Presentació de documents*

8.1. Els qui figuren en la llista definitiva de persones aprovades, en el termini de deu dies hàbils comptats a partir de la publicació d’esta en el *Boletín Oficial del Estado*  i els diaris oficials de les comunitats autònomes en què es convoquen places, els presentaran en el Registre General del Ministeri de la Presidència, Justícia i Relacions amb les Corts (carrer Bolsa, núm. 8, 28838, Madrid) pels mitjans previstos en l’article 16 de la Llei 39/2015, d’1 d’octubre, del procediment administratiu comú de les administracions públiques, dirigits a la Unitat EA0041037 - Oficina T71067532 Mitjans Personals. Processos selectius, la documentació següent:

a) Sol·licitud de destinació ajustada als requeriments que, si és el cas, s’establisquen en l’oferta publicada pel Ministeri de la Presidència, Justícia i Relacions amb les Corts i les comunitats autònomes competents.

b) Les persones aspirants que tinguen la condició legal de persona amb discapacitat, amb un grau igual o superior al 33 %, hauran de presentar una certificació dels òrgans competents que acredite esta condició (si no s’ha acreditat amb anterioritat) i un certificat mèdic oficial que acredite la seua capacitat funcional per a exercir les tasques i funcions pròpies del cos pel qual es presentaven.

c) Les persones aspirants que, en la seua sol·licitud de participació inicial, s’hagen oposat al fet que les seues dades d’identitat personal i les referides a les seues titulacions o certificacions acadèmiques puguen ser consultades i verificades d’ofici per l’òrgan instructor d’este procés selectiu hauran d’aportar també:

– Còpia autèntica del document nacional d’identitat o equivalent.

– Còpia autèntica del títol exigit en la convocatòria o certificació acadèmica acreditativa de tindre aprovades totes les assignatures que el capaciten per a l’obtenció d’este, per a la qual cosa han de presentar el resguard justificatiu d’haver abonat els drets per a l’expedició.

d) En el cas de titulacions obtingudes a l’estranger, cadrà presentar còpia autèntica de la documentació que n’acredite l’homologació, o, si és el cas, del corresponent certificat d’equivalència.

8.2 Davant de la impossibilitat, degudament justificada, de presentar els documents expressats en l’apartat anterior, podrà acreditar-se que es tenen les condicions exigides en la convocatòria mitjançant qualsevol mitjà de prova admissible en dret.

8.3 Els qui, dins del termini fixat, i excepte causa de força major, no presenten la documentació o, quan esta s’examine, es deduïsca que no tenen algun dels requisits establits, no podran ser nomenats personal funcionari i quedaran anul·lades les seues actuacions, de manera que perdran els seus drets, sense perjuí de la responsabilitat en què hagen pogut incórrer per falsedat en la sol·licitud inicial.

En este últim cas, o en el supòsit de renúncia d’algun dels aspirants abans del seu nomenament com a personal funcionari de carrera, el Ministeri de la Presidència, Justícia i Relacions amb les Corts requerirà al Tribunal qualificador únic la llista complementària de persones aspirants que seguisquen en puntuació als proposats fins a completar el total de places convocades.

En este supòsit, les persones aspirants incloses en esta llista complementària hauran de presentar la documentació acreditativa que es detalla en esta mateixa base, en un termini no superior a cinc dies hàbils, des de la publicació en la pàgina web del Ministeri de la Presidència, Justícia i Relacions amb les Corts, sense perjuí d’altres vies de comunicació per part de l’Administració per a fer saber l’existència d’esta llista complementària a les persones que puguen ser afectades.

Les persones opositores afectades que concórreguen per alguns dels àmbits territorials que tinguen establida la valoració de llengua oficial pròpia o dret civil basc seran convocades, si és el cas, a fer la prova optativa corresponent o se’ls incorporarà la puntuació que corresponga a l’acreditació documental que hagen aportat.

*9. Nomenament*

Una vegada s’haja comprovat que les persones aspirants, el nombre de les quals no podrà superar el de places convocades en cada àmbit territorial, reunixen els requisits de la base quarta d’esta convocatòria, seran nomenades personal funcionari de carrera, mitjançant orde del Ministeri de la Presidència, Justícia i Relacions amb les Corts, que serà publicada en el *Boletín Oficial del Estado*  i en els diaris oficials de les comunitats autònomes competents.

Atés el caràcter nacional dels cossos de gestió processal i administrativa, tramitació processal i administrativa i auxili judicial per al nomenament com a personal funcionari de carrera, es confeccionaran, per a cada cos, dos llistes en cada àmbit territorial, una en la qual es consignaran les puntuacions obtingudes en les fases comunes i obligatòries del procés selectiu, i una altra amb especificació de la puntuació obtinguda en valoració del coneixement de la llengua oficial pròpia de les comunitats autònomes, i si és el cas, la corresponent al dret civil basc, en els territoris en els quals hagen sigut objecte de valoració.

*10. Norma final*

Contra esta convocatòria es podrà interposar un recurs potestatiu de reposició davant del ministre de Justícia en el termini d’un mes des que es publica o bé un recurs contenciós administratiu en el termini de dos mesos davant del Jutjat Central Contenciós Administratiu, de conformitat amb el que disposa la Llei 39/2015, d’1 d’octubre, del procediment administratiu comú de les administracions públiques, i la Llei 29/1998, de 13 de juliol, reguladora de la jurisdicció contenciosa administrativa. En cas que s’interpose un recurs potestatiu de reposició, no es podrà interposar cap recurs contenciós administratiu fins que este es resolga expressament o se n’haja produït la desestimació presumpta.

Per a garantir el principi d’igualtat en l’elecció de places per a les persones aspirants del contingent de reserva de discapacitat, una vegada finalitzat este procés, les persones aspirants que l’hagen superat podran triar entre totes les destinacions que es van oferir en els processos del torn ordinari de l’Orde MKC8481/2022 i que o bé van quedar deserts, o bé van ser triats per persones amb menys puntuació. En cas que es trien destinacions ja adjudicades en este procés, s’autoritzarà la creació de places amb les mateixes característiques.

Índex d’annexos

Annex I. Distribució territorial de les places

Annex II. Descripció del procés selectiu Cos de gestió processal i administrativa: concurs de mèrits

Annex III. Descripció del procés selectiu Cos de tramitació processal i administrativa: concurs de mèrits

Annex IV. Descripció del procés selectiu Cos d’auxili judicial: concurs de mèrits.

Annex V. Avaluació del coneixement de llengües oficials pròpies de les comunitats autònomes i del dret civil basc

Annex VI. Instruccions per a l’ompliment de la instància

ANNEX I

*Distribució territorial de les places*

|  |  |  |  |
| --- | --- | --- | --- |
| *Àmbit territorial* | *Gestió* | *Tramitació* | *Auxili judicial* |
| Andalusia | 3 | 8 | 10 |
| Aragó | 0 | 1 | 1 |
| Astúries | 0 | 1 | 2 |
| Canàries | 2 | 8 | 14 |
| Cantàbria | 0 | 0 | 1 |
| Catalunya | 18 | 41 | 43 |
| Comunitat Valenciana | 2 | 8 | 5 |
| Galícia | 0 | 0 | 0 |
| La Rioja | 0 | 0 | 1 |
| Madrid. | 5 | 20 | 16 |
| Navarra | 1 | 2 | 2 |
| País Basc | 0 | 8 | 5 |
| Total, CA | 31 | 97 | 100 |
| Ministeri de la Presidència, Justícia i Relacions amb les Corts | 18 | 50 | 48 |
| Total | 49 | 147 | 148 |

  

ANNEX II

*Descripció del procés selectiu: Cos de gestió processal i administrativa*

Concurs de mèrits

En el concurs es valoraran els mèrits que al·leguen i aporten les persones opositores admeses al procés selectiu, als qui el Ministeri de la Presidència, Justícia i Relacions amb les Corts facilitarà un model d’«autoavaluació» de la fase de concurs de mèrits. La nota màxima possible és de 100 punts.

La persona aspirant que no aporte mèrits, o estos no siguen avaluables d’acord amb el barem referit, serà qualificada amb zero punts.

L’acreditació del temps de servicis prestats com a personal funcionari interí en l’Administració de justícia, en l’àmbit del Ministeri de la Presidència, Justícia i Relacions amb les Corts, s’aportarà d’ofici per l’òrgan competent. No obstant això, quan la persona aspirant aporte mèrits com a personal interí en territoris diferents d’aquell pel qual es presenta, podrà aportar un justificant del temps prestat com a personal interí o substitut en estos altres territoris o, si és el cas, i si no disposa d’este, una justificació d’haver sol·licitat a l’òrgan certificant que els bareme adequadament per a la llista provisional de mèrits que s’emeta, i així agilitzar el procés de baremació d’este mèrit. En un altre cas, l’administració convocant reclamarà d’ofici a les administracions que tinguen estes dades en el seu poder.

Per a superar el procés selectiu, caldrà obtindre un mínim de 15 punts, i quedaran excloses les persones aspirants que no assolisquen este mínim.

Mèrits que són objecte de baremació

A. Títols i graus acadèmics Títols i graus acadèmics inclosos en el sistema educatiu espanyol. La puntuació màxima que es podrà atorgar en este apartat serà de 10 punts, d’acord amb el barem següent i amb independència de quina haja sigut la titulació aportada com a requisit de titulació per a participar en el procés selectiu:

– 10 punts per estar en possessió de la llicenciatura en Dret, o bé un grau en Dret i un màster amb contingut de caràcter jurídic.

– 9 punts per estar en possessió del grau en Dret.

– Altres titulacions universitàries, a més de les anteriors, de les quals es valorarà un màxim de dos de les titulacions següents:

– 4 punts per estar en possessió d’una llicenciatura o un grau de les branques de Ciències del Treball, Ciències Polítiques i de l’Administració, Administració i Gestió Pública, Administració i Direcció d’Empreses o Criminologia.

– 3 punts per estar en possessió de la diplomatura en Relacions Laborals o Graduat Social o tres cursos complets de la llicenciatura en Dret.

– 2 punts per estar en possessió de qualsevol altre grau, llicenciatura, diplomatura, enginyeria o enginyeria tècnica del sistema educatiu espanyol.

No es valoraran de manera independent cursos o nombres de crèdits de titulacions no acabades, excepte els tres cursos de la llicenciatura en Dret ja indicada.

B. Historial professional Cursos de formació de contingut jurídic i informàtic. La puntuació màxima que es podrà atorgar en este apartat serà de 8 punts, amb la baremació següent:

B-1 Cursos de formació, rebuts i acreditats, en els últims deu anys i fins a la data de finalització del termini de presentació d’instàncies d’esta convocatòria, amb contingut principal de caràcter jurídic, relacionats amb l’activitat del cos i homologats o impartits per: el Ministeri o per les conselleries de Justícia, pel Ministeri i conselleries d’Educació, pel sistema universitari espanyol, per l’Institut Nacional de l’Administració pública, pels servicis regionals d’ocupació o homologats per altres departaments o administracions públiques sempre que conste el seu contingut jurídic (o informàtic), relacionat amb les funcions que exercirà, o per òrgans competents en formació de les comunitats autònomes, per altres agents promotors dins del marc de l’Acord de formació per a l’ocupació (IV Acord de formació per a l’ús de les administracions públiques) o pels servicis públics d’ocupació, fins a un màxim de 5,5 punts:

– Entre onze i vint-i-nou hores: 1 punt.

– Entre trenta i cinquanta-nou hores: 1,5 punts.

– Entre seixanta i 119 hores: 2 punts.

– Entre 120 o més hores: 2,5 punts.

Així mateix, d’acord amb el barem anterior i amb les mateixes condicions, es valoraran els cursos en matèria d’igualtat o salut laboral que incloguen unitats o mòduls de contingut jurídic. Els cursos sobre mediació o altres mitjans adequats de solució de controvèrsies únicament seran objecte de valoració quan, a més de tindre contingut jurídic, este siga de naturalesa processal i, per tant, estiga relacionat amb les funcions del personal de l’Administració de justícia. No es valoraran els cursos següents:

– Certificacions o diplomes en els quals no conste el nombre d’hores ni aquells de 10 o menys hores lectives.

– Els derivats de processos selectius, ni els diplomes de participació en jornades, simposis, seminaris i similars, llevat que efectivament s’acredite que, malgrat la denominació, són cursos de formació, d’acord amb els que s’han indicat anteriorment.

Als aspirants que aporten certificacions de cursos que formen part de les ensenyances del sistema educatiu espanyol, o siguen conduents a l’obtenció d’un títol universitari, se’ls podrà sol·licitar un certificat acadèmic per a comprovar que les hores lectives d’este curs o cursos no s’han convalidat com a crèdits universitaris o crèdits ECTS (European Credit Transfer and Accumulation System).

En cas que no presenten la certificació acadèmica requerida o es comprove que les hores lectives del curs o dels cursos s’han utilitzat per a convalidar assignatures de les titulacions assenyalades en l’apartat A, no es valoraran dins d’este mèrit.

B-2. Cursos de formació en informàtica, rebuts i acreditats en els últims deu anys i fins a la data de finalització del termini de presentació d’instàncies d’esta convocatòria, homologats o impartits pel Ministeri o les conselleries de Justícia, el Ministeri i les conselleries d’Educació, el sistema universitari espanyol, l’Institut Nacional de l’Administració pública, els servicis regionals d’ocupació, o homologats per altres departaments o administracions públiques, sempre que en conste el contingut jurídic (o informàtic), relacionat amb les funcions que s’han d’exercir, o per òrgans competents en formació de les comunitats autònomes, altres agents promotors dins del marc de l’Acord de formació per a l’ocupació (IV Acord de formació per a l’ús de les administracions públiques) o els servicis públics d’ocupació, fins a un màxim de 2,5 punts:

– Entre onze i vint-i-nou hores: 1 punt.

– Entre trenta i cinquanta-nou hores: 1,5 punts.

– Entre seixanta i 119 hores: 2 punts.

– Entre 120 o més hores: 2,5 punts.

Els cursos de contingut igual o similar només es valoraran una vegada. No es valoraran els cursos en els quals no conste el nombre d’hores ni els de 10 o menys hores lectives.

Els certificats de professionalitat en els quals s’acredite la superació de mòduls formatius de contingut informàtic i les hores de formació seran objecte de valoració segons l’escala anterior.

La puntuació màxima que es pot atorgar en este apartat B és de 8 punts; fins a 5,5 punts, en l’apartat B-1 (Coneixements jurídics) i fins a 2,5 punts, en els apartats B-2 (Coneixements d’informàtica).

Excepcionalment, el tribunal qualificador únic podrà valorar altres cursos homologats per altres departaments o administracions públiques, no inclosos expressament en els apartats B-1 i B-2, sempre que en conste el contingut netament jurídic, relacionat amb les funcions que ha d’exercir la persona aspirant, o el contingut informàtic.

El tribunal qualificador únic, abans de l’inici de la baremació pels diversos tribunals, farà públics els criteris per a, en cas de dubte, determinar i identificar els cursos de formació de contingut jurídic i informàtic que es valoraran en els apartats B-1 i B-2, i resoldrà els dubtes que els tribunals delegats li plantegen a fi de garantir l’aplicació d’uns criteris homogenis en tots els territoris.

C. Qualificacions d’exercicis en processos selectius anteriors per les qualificacions obtingudes en els últims deu anys, comptats a partir de la data de finalització del termini de presentació d’instàncies, en qualssevol dels cossos de l’Administració de justícia, tant de torn lliure com de promoció interna, La puntuació màxima que es podrà atorgar en este apartat serà de 22 punts, amb la baremació següent:

Per les qualificacions obtingudes en les proves del cos de gestió:

– 5 punts per nota del 50 al 54,99 %.

– 5,5 punts per nota del 55 al 59,99 %.

– 6 punts per nota de 60 al 64,99 %.

– 6,5 punts per nota del 65 al 69,99 %.

– 7 punts per nota de 70 al 74,99 %.

– 7,5 punts per nota de 75 al 79,99 %.

– 8 punts per nota de 80 al 84,99 %.

– 8,5 punts per nota de 85 al 89,99 %.

– 9 punts per nota del 90?% o superior.

Per les qualificacions obtingudes en altres cossos generals, especials i lletrats de l’Administració de justícia:

– Si és d’un cos inferior o especial, el 25 % de la puntuació anterior.

– Si és d’un cos superior, el 50?% de la puntuació anterior.

D. Servicis prestats en l’Administració de justícia Servicis prestats com a titular, substitut o interí en els cossos de l’Administració de justícia o com a personal laboral d’esta administració. La puntuació màxima, en total, que es podrà atorgar en este apartat serà de 60 punts, amb la baremació següent:

1. Per cada mes complet de servicis prestats com a substitut o interí en el cos de gestió processal i administrativa: 0,20 punts.

2. Per cada mes complet de servicis prestats com a titular, interí o substitut en la resta dels cossos generals, lletrats de l’Administració de justícia, jutges substituts o fiscals substituts: 0,10 punts.

3. Per cada mes de servicis prestats com a personal laboral de l’Administració de justícia fix o temporal: 0,05 punts.

Els períodes inferiors al mes no es computaran, encara que, en el cas que en siguen uns quants, se sumaran els que s’han prestat en el mateix cos i es desestimarà, si és el cas, una única fracció inferior al mes.

ANNEX III

*Descripció del procés selectiu: cos de tramitació processal i administrativa*

Concurs de mèrits

En el concurs es valoraran els mèrits que al·leguen i aporten les persones opositores admeses al procés selectiu, als qui el Ministeri de la Presidència, Justícia i Relacions amb les Corts facilitarà un model d’«autoavaluació» de la fase de concurs de mèrits.

La persona aspirant que no aporte mèrits, o que estos no siguen avaluables d’acord amb el barem referit, serà qualificada amb zero punts.

L’acreditació del temps de servicis prestats com a personal funcionari interí en l’Administració de justícia, en l’àmbit del Ministeri de la Presidència, Justícia i Relacions amb les Corts, s’aportarà d’ofici per l’òrgan competent. No obstant això, quan la persona aspirant aporte mèrits com a personal interí en diversos territoris d’aquell per al qual es presenta, podrà aportar un justificant del temps prestat com a personal interí o substitut en els altres territoris o, si és el cas, i si no disposa d’este, una justificació d’haver-los sol·licitat a l’òrgan certificant, per a així poder-los baremar adequadament per a la llista provisional de mèrits que s’emeta, de manera que s’agilitze el procés de baremació d’este mèrit. En un altre cas, l’administració convocant reclamarà d’ofici a les administracions que tinguen estes dades en el seu poder.

Per a superar el procés selectiu, caldrà obtindre un mínim de 15 punts, i quedaran excloses les persones aspirants que no assolisquen este mínim.

Mèrits que són objecte de baremació

A. Títols i graus acadèmics Títols i graus acadèmics inclosos en el sistema educatiu espanyol. La puntuació màxima que es podrà atorgar en este apartat serà de 10 punts, d’acord amb el barem següent i amb independència de quina haja sigut la titulació aportada com a requisit de titulació per a participar en el procés selectiu:

– 10 punts per estar en possessió de la llicenciatura en Dret, o bé un grau en Dret i un màster amb contingut de caràcter jurídic.

– 9 punts per estar en possessió del grau en Dret.

– Altres titulacions universitàries, a més de les anteriors, de les quals es valorarà un màxim de dos de les titulacions següents:

– 4 punts per estar en possessió d’una llicenciatura o un grau de les branques de Ciències del Treball, Ciències Polítiques i de l’Administració, Administració i Gestió Pública, Administració i Direcció d’Empreses o Criminologia.

– 3 punts per estar en possessió de la diplomatura en Relacions Laborals o Graduat Social o tres cursos complets de la llicenciatura en Dret.

– 2 punts per estar en possessió de qualsevol altre grau, llicenciatura, diplomatura, enginyeria o enginyeria tècnica del sistema educatiu espanyol.

Si no s’acredita alguna de les titulacions universitàries anteriors, i no s’obté puntuació per este motiu, en cas que l’aspirant aporte més d’un títol dels exigits per a l’accés al cos de tramitació processal i administrativa (Batxillerat o equivalent), es valorarà cada titulació addicional a l’exigida per a participar en el procés selectiu amb 2 punts i amb el límit de dos titulacions addicionals.

No es valoraran de manera independent cursos o nombres de crèdits de titulacions no acabades, excepte els tres cursos de la llicenciatura en Dret ja indicada.

B. Historial professional. Cursos de formació de contingut jurídic i informàtic. La puntuació màxima que es podrà atorgar en este apartat serà de 8 punts, amb la baremació següent:

B-1. Cursos de formació, rebuts i acreditats en els últims deu anys i fins a la data de finalització del termini de presentació d’instàncies d’esta convocatòria, amb contingut principal de caràcter jurídic, relacionats amb l’activitat del cos, i homologats o impartits pel Ministeri o les conselleries de Justícia, el Ministeri i les conselleries d’Educació, el sistema universitari espanyol, l’Institut Nacional de l’Administració Pública, els servicis regionals d’ocupació o homologats per altres departaments o administracions públiques, sempre que en conste el contingut jurídic (o informàtic), relacionat amb les funcions que s’han d’exercir, òrgans competents en formació de les comunitats autònomes, altres agents promotors dins del marc de l’Acord de formació per a l’ocupació (IV Acord de formació per a l’ús de les administracions públiques) o els servicis públics d’ocupació, fins a un màxim de 5,5 punts:

– Entre onze i vint-i-nou hores: 1 punt.

– Entre trenta i cinquanta-nou hores: 1,5 punts.

– Entre seixanta i 119 h: 2 punts.

– Entre 120 o més hores: 2,5 punts.

Així mateix, d’acord amb el barem anterior i amb les mateixes condicions, es valoraran els cursos en matèria d’igualtat o salut laboral que incloguen unitats o mòduls de contingut jurídic. Els cursos sobre mediació o altres mitjans adequats de solució de controvèrsies únicament seran objecte de valoració quan, a més de posseir contingut jurídic, este siga de naturalesa processal i, per tant, estiga relacionat amb les funcions del personal de l’Administració de justícia. No es valoraran els cursos següents:

– Certificacions o diplomes en els quals no conste el nombre d’hores, ni els de 10 o menys hores lectives.

– Els derivats de processos selectius, ni els diplomes de participació en jornades, simposis, seminaris i similars, llevat que efectivament s’acredite que, malgrat la denominació, són cursos de formació, d’acord amb els que s’han indicat anteriorment.

Als aspirants que aporten certificacions de cursos que formen part de les ensenyances del sistema educatiu espanyol, o siguen conduents a l’obtenció d’un títol universitari, se’ls podrà sol·licitar un certificat acadèmic per a comprovar que les hores lectives d’este curs o cursos no s’han convalidat com a crèdits universitaris o crèdits ECTS (European Credit Transfer and Accumulation System).

En cas que no presenten la certificació acadèmica requerida o es comprove que les hores lectives del curs o els cursos s’han utilitzat per a convalidar assignatures de les titulacions assenyalades en l’apartat A, no es valoraran dins d’este mèrit.

B-2. Cursos de formació en informàtica, rebuts i acreditats en els últims deu anys i fins a la data de finalització del termini de presentació d’instàncies d’esta convocatòria, homologats o impartits pel Ministeri o les conselleries de Justícia, el Ministeri i les conselleries d’Educació, el sistema universitari espanyol, l’Institut Nacional de l’Administració Pública, els servicis regionals d’ocupació, o homologats per altres departaments o administracions públiques, sempre que en conste el contingut jurídic (o informàtic), relacionat amb les funcions que s’han d’exercir, o per òrgans competents en formació de les comunitats autònomes, altres agents promotors dins del marc de l’Acord de formació per a l’ocupació (IV Acord de formació per a l’ús de les administracions públiques) o els servicis públics d’ocupació, fins a un màxim de 2,5 punts:

– Entre onze i vint-i-nou hores: 1 punt.

– Entre trenta i cinquanta-nou hores: 1,5 punts.

– Entre seixanta i 119 h: 2 punts.

– Entre 120 o més hores: 2,5 punts.

Els cursos de contingut igual o similar només es valoraran una vegada. No es valoraran els cursos en els quals no conste el nombre d’hores ni els de 10 o menys hores lectives.

Els certificats de professionalitat en els quals s’acredite la superació de mòduls formatius de contingut informàtic i les hores de formació seran objecte de valoració segons l’escala anterior.

La puntuació màxima que es pot atorgar en este apartat B és de 8 punts; fins a 5,5 punts, en l’apartat B-1 (Coneixements jurídics) i fins a 2,5 punts, en els apartats B-2 (Coneixements d’informàtica).

Excepcionalment, el tribunal qualificador únic podrà valorar altres cursos homologats per altres departaments o administracions públiques, no inclosos expressament en els apartats B-1 i B-2, sempre que en conste el contingut netament jurídic, relacionat amb les funcions que ha d’exercir la persona aspirant, o el contingut informàtic.

El tribunal qualificador únic, abans de l’inici de la baremació pels diversos tribunals, farà públics els criteris per a, en cas de dubte, determinar i identificar els cursos de formació de contingut jurídic i informàtic que es valoraran en els apartats B-1 i B-2, i resoldrà els dubtes que els tribunals delegats li plantegen a fi de garantir l’aplicació d’uns criteris homogenis en tots els territoris.

C. Qualificacions d’exercicis en processos selectius anteriors per les qualificacions obtingudes en els últims deu anys, comptats a partir de la data de finalització del termini de presentació d’instàncies, en qualsevol dels cossos de l’Administració de justícia, tant de torn lliure com de promoció interna. La puntuació màxima que es podrà atorgar en este apartat serà de 22 punts, amb la baremació següent:

Per les qualificacions obtingudes en les proves del cos de tramitació:

– 5 punts per nota del 50 al 54,99 %.

– 5,5 punts per nota del 55 al 59,99 %.

– 6 punts per nota de 60 al 64,99 %.

– 6,5 punts per nota del 65 al 69,99 %.

– 7 punts per nota de 70 al 74,99 %.

– 7,5 punts per nota de 75 al 79,99 %.

– 8 punts per nota de 80 al 84,99 %.

– 8,5 punts per nota de 85 al 89,99 %.

– 9 punts per nota de 90 % o superior.

Per les qualificacions obtingudes en altres cossos generals, especials i lletrats de l’Administració de justícia:

– Si és d’un cos inferior o especial, el 25 % de la puntuació anterior.

– Si és d’un cos superior, el 50?% de la puntuació anterior.

D. Servicis prestats en l’Administració de justícia Servicis prestats com a titular, substitut o interí en els cossos de l’Administració de justícia o com a personal laboral d’esta administració. La puntuació màxima, en total, que es podrà atorgar en este apartat serà de 60 punts, amb la baremació següent:

1. Per cada mes complet de servicis prestats com a substitut o interí, en el cos de tramitació processal i administrativa: 0,20 punts.

2. Per cada mes complet de servicis prestats com a titular, interí o substitut en la resta dels cossos generals, lletrats de l’Administració de justícia, jutges substituts o fiscals substituts: 0,10 punts.

3. Per cada mes de servicis prestats com a personal laboral de l’Administració de justícia fix o temporal: 0,05 punts.

Els períodes inferiors al mes no es computaran, encara que, en el cas que en siguen uns quants, se sumaran els que s’han prestat en el mateix cos i es desestimarà, si és el cas, una única fracció inferior al mes.

ANNEX IV

*Descripció del procés selectiu Auxili judicial*

Concurs de mèrits

En la fase de concurs es valoraran els mèrits que al·leguen i aporten les persones opositores admeses al procés selectiu, als qui el Ministeri de la Presidència, Justícia i Relacions amb les Corts facilitarà un model d’«Autoavaluació» de la fase de concurs de mèrits.

La persona aspirant que no aporte mèrits, o estos no siguen avaluables d’acord amb el barem referit, serà qualificada amb zero punts.

L’acreditació del temps de servicis prestats com a personal funcionari interí en l’Administració de justícia, en l’àmbit del Ministeri de la Presidència, Justícia i Relacions amb les Corts, s’aportarà d’ofici per l’òrgan competent. No obstant això, quan la persona aspirant aporte mèrits com a personal interí en diversos territoris d’aquell per al qual es presenta, podrà aportar un justificant del temps prestat com a personal interí o substitut en els altres territoris o, si és el cas, i si no disposa d’este, una justificació d’haver-los sol·licitat a l’òrgan certificant, per a així poder-los baremar adequadament per a la llista provisional de mèrits que s’emeta, de manera que s’agilitze el procés de baremació d’este mèrit. En un altre cas, l’administració convocant reclamarà d’ofici a les administracions que tenen estes dades en el seu poder.

Per a superar el procés selectiu, caldrà obtindre un mínim de 15 punts, i quedaran excloses les persones aspirants que no assolisquen este mínim.

Mèrits que són objecte de baremació

A. Títols i graus acadèmics Títols i graus acadèmics inclosos en el sistema educatiu espanyol. La puntuació màxima que es podrà atorgar en este apartat serà de 10 punts, d’acord amb el barem següent i amb independència de quina haja sigut la titulació aportada com a requisit de titulació per a participar en el procés selectiu:

– 8 punts per estar en possessió de la llicenciatura en Dret, o bé un grau en Dret i un màster amb contingut de caràcter jurídic.

– 7 punts per estar en possessió del grau en Dret.

Altres titulacions universitàries, a més de les anteriors, de les quals es valorarà un màxim de dos de les titulacions següents:

– 3 punts per estar en possessió de la llicenciatura o el grau de les branques de Ciències del Treball, Ciències Polítiques i de l’Administració, Administració i Gestió Pública, Administració i Direcció d’Empreses o Criminologia; Diplomatura en Relacions Laborals o Graduat Social o tres cursos complets de la llicenciatura de Dret.

– 2 punts per estar en possessió de qualsevol altre grau, llicenciatura, diplomatura, enginyeria o enginyeria tècnica del sistema educatiu espanyol.

Si no s’acredita alguna de les titulacions universitàries anteriors, i no s’obté puntuació per això, es valoraran:

– 3 punts per estar en possessió del títol de Batxillerat o equivalent, un o títol de grau mitjà o equivalent, i es valorarà, en este apartat, un màxim de dos titulacions.

No es valoraran de manera independent cursos o nombres de crèdits de titulacions no acabades, excepte els tres cursos de la llicenciatura en Dret ja indicada.

B Historial professional. Cursos de formació de contingut jurídic i informàtic. La puntuació màxima que es podrà atorgar en este apartat serà de 8 punts, amb la baremació següent.

Cursos de formació, rebuts i acreditats en els últims deu anys i fins a la data de finalització del termini de presentació d’instàncies d’esta convocatòria, amb contingut principal de caràcter jurídic relacionats amb l’activitat del cos, i homologats o impartits pel Ministeri o les conselleries de Justícia, el Ministeri i les conselleries d’Educació, el sistema universitari espanyol, l’Institut Nacional de l’Administració Pública, els servicis regionals d’ocupació o homologats per altres departaments o administracions públiques, sempre que en conste el contingut jurídic (o informàtic), relacionat amb les funcions que s’han d’exercir, òrgans competents en formació de les comunitats autònomes, altres agents promotors dins del marc de l’Acord de formació per a l’ocupació (IV Acord de formació per a l’ús de les administracions públiques) o els servicis públics d’ocupació, fins a un màxim de 5,5 punts:

– Entre onze i vint-i-nou hores: 1 punt.

– Entre trenta i cinquanta-nou hores: 1,5 punts.

– Entre seixanta i 119 hores: 2 punts. ?Entre 120 o més hores: 2,5 punts.

Així mateix, d’acord amb el barem anterior i amb les mateixes condicions, es valoraran els cursos en matèria d’igualtat o salut laboral que incloguen unitats o mòduls de contingut jurídic. Els cursos sobre mediació o altres mitjans adequats de solució de controvèrsies únicament seran objecte de valoració quan, a més de posseir contingut jurídic, este siga de naturalesa processal i, per tant, estiga relacionat amb les funcions del personal de l’Administració de justícia. No es valoraran els cursos següents:

– Certificacions o diplomes en els quals no conste el nombre d’hores, ni els de 10 o menys hores lectives.

– Els derivats de processos selectius, ni els diplomes de participació en jornades, simposis, seminaris i similars, llevat que efectivament s’acredite que, malgrat la denominació, són cursos de formació, d’acord amb els que s’han indicat anteriorment.

Als aspirants que aporten certificacions de cursos que formen part de les ensenyances del sistema educatiu espanyol, o siguen conduents a l’obtenció d’un títol universitari, se’ls podrà sol·licitar un certificat acadèmic per a comprovar que les hores lectives d’este curs o cursos no s’han convalidat com a crèdits universitaris o crèdits ECTS (European Credit Transfer and Accumulation System).

En cas que no presenten la certificació acadèmica requerida o es comprove que les hores lectives del curs o els cursos s’han utilitzat per a convalidar assignatures de les titulacions assenyalades en l’apartat A, no es valoraran dins d’este mèrit.

B-2. Cursos de formació en informàtica, rebuts i acreditats en els últims deu anys i fins a la data de finalització del termini de presentació d’instàncies d’esta convocatòria, homologats o impartits pel Ministeri o les conselleries de Justícia, el Ministeri i les conselleries d’Educació, el sistema universitari espanyol, l’Institut Nacional de l’Administració Pública, els servicis regionals d’ocupació, o homologats per altres departaments o administracions públiques, sempre que en conste el contingut jurídic (o informàtic), relacionat amb les funcions que s’han d’exercir, o per òrgans competents en formació de les comunitats autònomes, altres agents promotors dins del marc de l’Acord de formació per a l’ocupació (IV Acord de formació per a l’ús de les administracions públiques) o els servicis públics d’ocupació, fins a un màxim de 2,5 punts:

– Entre onze i vint-i-nou hores: 1 punt.

– Entre trenta i cinquanta-nou hores: 1,5 punts.

– Entre seixanta i 119 h: 2 punts.

– Entre 120 o més hores: 2,5 punts.

Els cursos de contingut igual o similar només es valoraran una vegada. No es valoraran els cursos en els quals no conste el nombre d’hores ni els de 10 o menys hores lectives.

Els certificats de professionalitat en els quals s’acredite la superació de mòduls formatius de contingut informàtic i les hores de formació seran objecte de valoració segons l’escala anterior.

La puntuació màxima que es pot atorgar en este apartat B és de 8 punts; fins a 5,5 punts, en l’apartat B-1 (Coneixements jurídics) i fins a 2,5 punts, en els apartats B-2 (Coneixements d’informàtica).

Excepcionalment, el tribunal qualificador únic podrà valorar altres cursos homologats per altres departaments o administracions públiques, no inclosos expressament en els apartats B-1 i B-2, sempre que en conste el contingut netament jurídic, relacionat amb les funcions que ha d’exercir la persona aspirant, o el contingut informàtic.

El tribunal qualificador únic, abans de l’inici de la baremació pels diversos tribunals, farà públics els criteris per a, en cas de dubte, determinar i identificar els cursos de formació de contingut jurídic i informàtic que es valoraran en els apartats B-1 i B-2, i resoldrà els dubtes que els tribunals delegats li plantegen a fi de garantir l’aplicació d’uns criteris homogenis en tots els territoris.

C. Qualificacions d’exercicis en processos selectius anteriors per les qualificacions obtingudes en els últims deu anys, comptats a partir de la data de finalització del termini de presentació d’instàncies, en qualssevol dels cossos de l’Administració de justícia, tant de torn lliure com de promoció interna, La puntuació màxima que es podrà atorgar en este apartat serà de 22 punts, amb la baremació següent:

Per les qualificacions obtingudes en les proves del cos d’auxili judicial:

– 5 punts per nota del 50 al 54,99%.

– 5,5 punts per nota del 55 al 59,99%.

– 6 punts per nota de 60 al 64,99%.

– 6,5 punts per nota del 65 al 69,99%.

– 7 punts per nota de 70 al 74,99%.

– 7,5 punts per nota de 75 al 79,99%.

– 8 punts per nota de 80 al 84,99%.

– 8,5 punts per nota de 85 al 89,99%.

– 9 punts per nota del 90?% o superior.

Per les qualificacions obtingudes en altres cossos generals, especials i lletrats de l’Administració de justícia:

– Si és d’un cos inferior o especial, el 25 % de la puntuació anterior.

– Si és d’un cos superior, el 50?% de la puntuació anterior.

D. Servicis prestats en l’Administració de justícia Servicis prestats com a titular, substitut o interí en els cossos de l’Administració de justícia o com a personal laboral d’esta administració. La puntuació màxima, en total, que es podrà atorgar en este apartat serà de 60 punts, amb la baremació següent:

1. Per cada mes complet de servici prestat com a substitut o interí, en el cos d’auxili judicial: 0,20 punts.

2. Per cada mes complet de servicis prestats com a titular, interí o substitut en la resta dels cossos generals, lletrats de l’Administració de justícia, jutges substituts o fiscals substituts: 0,10 punts.

3. Per cada mes de servicis prestats com a personal laboral de l’Administració de justícia fix o temporal: 0,05 punts.

Els períodes inferiors al mes no es computaran, encara que, en el cas que en siguen uns quants, se sumaran els que s’han prestat en el mateix cos i es desestimarà, si és el cas, una única fracció inferior al mes.

ANNEX V

*Avaluació del coneixement de les llengües oficials pròpies de les comunitats autònomes i del Dret Civil Basc*

1.Coneixement de les llengües oficials pròpies de les comunitats autònomes. Per a les persones opositores que concórreguen per algun dels àmbits territorials corresponents a comunitats autònomes amb llengua oficial i dret foral propis, i que així ho hagen fet constar en la seua sol·licitud de participació, finalitzada la fase d’oposició, s’avaluarà el coneixement de les llengües oficials pròpies de les comunitats autònomes. L’avaluació consistirà en l’acreditació del coneixement de la llengua oficial d’esta comunitat mitjançant les certificacions que hagen presentat oportunament o amb la realització d’una prova de nivell de coneixements.

La puntuació de la valoració del coneixement de la llengua oficial de la comunitat autònoma només serà aplicable en l’àmbit de la comunitat autònoma respectiva únicament a l’efecte d’establir el número d’orde en la relació de persones aprovades dins de l’àmbit territorial pel qual concorre l’aspirant, per la qual cosa s’haurà de reflectir separada de l’obtinguda en l’exercici obligatori i en la fase de concurs.

Es qualificarà amb un màxim de 18 punts, segons el nivell de coneixements demostrats per l’aspirant i els criteris de valoració establits a continuació.

En l’àmbit de la Comunitat Foral de Navarra:

En les zones bascòfona i mixta que determina l’article 5 de la Llei foral 18/1986, de 15 de desembre, del basc, de conformitat amb el que establix el Decret foral 103/2017, de 15 de novembre (Boletín Oficial de Navarra, de 30 de novembre de 2017), el coneixement oral i escrit del basc degudament acreditat per mitjà d’una certificació de superació de cada un dels nivells, expedida per l’òrgan competent en la matèria, suposa el reconeixement, a este efecte, d’un màxim de 18 punts, segons el nivell de coneixements acreditat en els termes següents:

– Certificat de nivell B1 o títols equivalents: 6 punts

– Certificat de nivell B2 o títols equivalents: 12 punts.

– Certificat de nivell C1 o títols equivalents: 18 punts.

En l’àmbit del País Basc:

d’acord amb el que establix el Decret 86/1997, de 15 d’abril, pel qual es regula el procés de normalització de l’ús del basc en les administracions públiques de la comunitat autònoma del País Basc i el Decret 174/2010, de 29 de juny, de normalització lingüística de l’Administració de justícia de la comunitat autònoma del País Basc:

– Certificat de nivell B2 o perfil lingüístic 2, o títols equivalents: 6 punts

– Certificat de nivell C1 o perfil lingüístic 3 o títols equivalents: 12 punts.

– Certificat de nivell C2 o perfil lingüístic 4 o títols equivalents: 18 punts.

En l’àmbit de la Comunitat Valenciana:

– Certificat de Grau Elemental o de nivell B1: 6 punts

– Certificat de grau mitjà o de nivell C1: 12 punts.

– Certificat de grau superior o de nivell C2: 18 punts.

L’acreditació documental del coneixement del valencià s’efectuarà mitjançant l’aportació del certificat corresponent expedit o homologat per la Junta Qualificadora de Coneixements del Valencià.

En l’àmbit de Catalunya:

de conformitat amb el Decret 3/2014, de 7 de gener, pel qual es modifica el Decret 152/2001, de 29 de maig, sobre avaluació i certificació de coneixements de català (DOGC núm.6536, de 9 de gener de 2014), i el Decret 180/2014, de 30 de desembre, sobre el certificat de coneixements de llenguatge jurídic (nivell J) (DOGC núm. 6780, de 31 de desembre de 2014), el coneixement oral i escrit del català i el coneixement del llenguatge jurídic (nivell J), degudament acreditats per mitjà de certificació de la Direcció General de Política Lingüística i el Centre d’Estudis Jurídics i Formació Especialitzada, o equivalent, suposa el reconeixement, només a este efecte, de fins a 18 punts, segons el nivell de coneixements acreditats en els termes següents:

– Certificat de nivell B2 (fins a gener de 2014, nivell B) o títols homologats: 6 punts

– Certificat de nivell C1 (fins a gener de 2014, nivell C) o títols homologats: 12 punts.

– Certificat de nivell C2 (fins a gener de 2014, nivell D) o títols homologats: 18 punts.

– Certificat de coneixement de llenguatge jurídic nivell J: 18 punts.

En l’àmbit de la comunitat autònoma de Galícia:

– Certificat Celga 4 o similar: 6 punts

– Curs de Llenguatge Jurídic Mitjà: 12 punts.

– Curs de Llenguatge Jurídic Superior: 18 punts.

L’acreditació del coneixement d’idioma s’efectuarà mitjançant l’aportació dels certificats de la Secretaria General de Política Lingüística o els equivalents segons l’Orde de 16 de juliol de 2007, de la Conselleria de Presidència, Administracions Públiques i Justícia (DOG de 30 de juliol de 2007), modificada per l’Orde de 10 de febrer de 2014 per la qual es modifica l’Orde de 16 de juliol de 2007, per la qual es regulen els certificats oficials acreditatius dels nivells de coneixement de la llengua gallega (Celga) (DOG de 19 de febrer de 2014) i Orde d’1 d’abril de 2005 (DOG de 14 d’abril de 2005).

2. Avaluació dels coneixements del dret civil basc per als aspirants que concórreguen per l’àmbit territorial de la comunitat autònoma del País Basc, i que així ho hagen fet constar en la seua sol·licitud, es procedirà, en els mateixos termes i amb els mateixos efectes que s’han detallat en l’apartat anterior, a avaluar els seus coneixements del dret civil basc, i s’atorgaran per este concepte 6 punts, que es reflectiran, en tot cas, separats dels obtinguts en els exercicis obligatoris, i només faran efecte per a establir l’orde de prelació dins de l’àmbit territorial de la comunitat autònoma del País Basc.

Per a la realització i correcció d’este exercici, el tribunal delegat podrà nomenar un assessor especialista.

Criteris de valoració:

A. La documentació vàlida per a aquells opositors i opositores que opten per l’acreditació documental, és la següent:

1. Llicenciatura en Dret i haver cursat com a assignatures:

Dret Civil Foral i Autonòmic del País Basc:

– UD, Pla 1953: Noranta hores. ? UD, Pla 1998: Seixanta hores.

Dret Civil Foral i Autonòmic del País Basc 1:

– UD, Pla 1993: 30 hores

2. Grau en Dret i haver cursat com a assignatura Dret Civil i Autonòmic Basc / Dret Civil Basc (6 crèdits ECTS).

3. Màster en Dret Civil Basc: 540 hores (54 crèdits).

4. Diploma d’especialització en Dret Civil Foral del País Basc – presencial: 220 hores (vint-i-dos crèdits).

5. Diploma d’especialització en Dret Civil Basc – en línia: 210 hores (vint-i-un crèdits).

6. Doctorat en Dret: (mínim seixanta hores: sis crèdits).

Títol de doctor en Dret, amb tesi sobre el dret civil basc. Cursos de doctorat en Dret sobre dret civil basc.

7. Estudis complementaris. El nou Dret Civil Basc: aspectes familiars i successoris (3 crèdits ECTS).

B. Per a les persones opositores que opten per fer l’examen, este consistirà a contestar un qüestionari tipus test de 40 preguntes amb quatre respostes alternatives de les quals només una és correcta.

Les respostes encertades es valoraran amb 1 punt. Les respostes incorrectes o les preguntes no contestades no es puntuaran. Per a superar l’exercici cal obtindre un mínim de 20 punts.

El qüestionari serà sobre el temari següent:

Temari per a examen:

Llei 5/2015, de 25 de juny, de Dret Civil Basc.

1. De les fonts del dret civil basc. Dels principis inspiradors de la Llei civil basca. De l’àmbit aplicable de la Llei civil basca.

2. Dels principis de dret patrimonial.

3. De les successions. Disposicions preliminars. De la successió testada. De les limitacions a la llibertat de testar.

4. De les successions. Dels pactes successoris. De la successió legal o intestada. Disposicions comunes a les diferents maneres de succeir.

5. Del règim de béns en el matrimoni. Del règim legal. Del règim de comunicació foral de béns.

Llei 2/2003, de 7 de maig, reguladora de les parelles de fet.

6. Parelles de fet en la comunitat autònoma del País Basc. Disposicions generals. Contingut de la relació de parella. Adopció, acolliment i règim successori. Extinció de la parella de fet.

ANNEX VI

*Instruccions per a l’ompliment del procés d’inscripció*

Llegiu atentament i seguiu les instruccions següents:

Molt important. La inscripció en este procés selectiu es realitzarà únicament per via electrònica.

Accés:

L’imprés és el model 790-Codi 007 en la part superior del qual figura «sol·licitud d’admissió a proves selectives de l’Administració pública i liquidació de la taxa de drets d’examen» que estarà disponible en el punt d’accés general (<www.administracion.gob.es>) o a través del portal web del Ministeri de la Presidència, Justícia i Relacions amb les Corts, <www.mjusticia.gob.es>, dins de la pestanya «Ciutadans», secció «Ocupació Pública», cos «Gestió Processal».

La persona aspirant que sol·licita presentar-se al procés selectiu haurà de disposar d’un certificat digital vàlid de persona física (més informació en <http://firmaelectronica.gob.es>  i en <https://www.dnielectronico.es/>).

Sol·licitud:

– Casella 15. Hi haurà de constar el cos.

– Casella 16. S’haurà de consignar «cap».

– Casella 17. Forma d’accés. Haurà de constar «ESC».

– Casella 20 (àmbit autonòmic pel qual concorre). Indiqueu l’àmbit territorial pel qual voleu concórrer dels que preveu la base 1.1.

– Caselles 21 a 23: aspirants amb discapacitat.

– Casella 21: grau de discapacitat. Les persones aspirants amb discapacitat podran indicar el grau de discapacitat que tinguen reconegut.

– Casella 22: contingent de reserva persones amb discapacitat. Hauran de marcar el valor «SÍ» els aspirants amb grau de discapacitat igual o superior al 33 % que opten per les places del contingent de reserva per a persones amb discapacitat.

– Casella 23: adaptació que se sol·licita en cas de discapacitat. En este requadro s’han d’expressar, si és el cas, les adaptacions de temps i mitjans que puguen requerir, a fi que el tribunal dispose de la informació necessària per a l’adaptació de la realització dels exercicis. S’haurà d’aportar, a més, un dictamen tècnic facultatiu actualitzat sobre la procedència de l’adaptació sol·licitada, emés per l’òrgan tècnic de valoració que va determinar el grau de discapacitat, en el qual conste expressament l’adaptació que correspon a la persona interessada en cada un dels exercicis segons les seues circumstàncies personals. Esta adaptació la poden sol·licitar totes les persones aspirants amb discapacitat amb independència que accedisquen o no pel contingent de discapacitat.

– Casella 26. Titulació. Seleccioneu la titulació d’acord amb el que s’establix en la convocatòria.

– Casella 27. Acreditació de llengua autonòmica i/o dret civil basc. «Dades que cal consignar segons les bases de la convocatòria». Qui vullga fer les proves optatives ha d’escriure la paraula «Realitza» en el quadro corresponent al tipus de prova, qui vullga acreditar documentalment els seus coneixements ha d’escriure «Documenta», i qui s’aculla als dos sistemes, en els termes de la convocatòria, ha d’indicar «Documenta i realitza».

Pagament i presentació:

Una vegada omplida la sol·licitud segons les instruccions que s’indiquen. Quan resulte impossible la inscripció electrònica per raons tècniques, es podrà realitzar la presentació en paper de manera excepcional, havent d’acreditar documentalment esta impossibilitat.

– Haurà de disposar d’un certificat electrònic, accedir al portal web del Ministeri de la Presidència, Justícia i Relacions amb les Corts, <www.mjusticia.gob.es>, dins de la pestanya «Ciutadans», secció «Ocupació Pública», cos «Gestió» i seguir les instruccions previstes.

– Mitjançant esta opció es duran a terme electrònicament els tràmits d’ompliment del formulari, pagament i presentació en el Registre electrònic del Ministeri de la Presidència, Justícia i Relacions amb les Corts.

– Com a resultat, es podrà descarregar un document amb els comprovants i del registre de la sol·licitud, firmat electrònicament, que servirà de justificant d’haver-ho fet correctament.

– La persona que sol·licita presentar-se al procés selectiu serà qui haja de fer el registre de la seua sol·licitud.

– Les sol·licituds presentades a l’estranger es podran cursar per mitjà de les representacions diplomàtiques o consulars corresponents.

  

Madrid, 19 de novembre de 2024

El ministre de la Presidència, Justícia i Relacions amb les Corts, ( p. d. Orde PJC/1062/2024, de 3 d'octubre)

Sofía Puente Santiago

Secretària general per a la Innovació i Qualitat del Servici Públic de Justícia